Rozhodnutie Komisie
z 23. februára 2000,
ktorým sa uznáva úplnosť dokumentácie predloženej na podrobné preskúmanie s cieľom zaradiť tiakloprid, forchlorfenuron, tiametoxam do prílohy I k smernici Rady 91/414/EHS o uvádzaní prípravkov na ochranu rastlín na trh
(oznámené pod číslom dokumentu C(2000) 474)
(Text s významom pre EHP)
(2000/181/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS [1] z 15. júla 1991 o uvádzaní prípravkov na ochranu rastlín na trh zmenenú a doplnenú smernicou Komisie 1999/80/ES [2], najmä na jej článok 6 ods. 3,
keďže:
(1) Smernica 91/414/EHS (ďalej len "smernica") ustanovuje vypracovanie zoznamu spoločenstva účinných látok povolených v prípravkoch na ochranu rastlín.
(2) Žiadatelia predložili dokumentáciu pre štyri účinné látky orgánom členských štátov s cieľom ich začlenia do prílohy I smernice.
(3) Dokumentáciu pre účinnú látku tiakloprid predložila spoločnosť Bayer plc orgánom Spojeného kráľovstva 11. septembra 1998.
(4) Dokumentáciu pre účinnú látku forchlorfenuron predložila spoločnosť SKW Trostberg AG španielskym orgánom 7. decembra 1998.
(5) Dokumentáciu pre účinnú látku tiametoxam predložila spoločnosť Novartis Crop Protection AG španielskym orgánom 17. marca 1999.
(6) Uvedené orgány oznámili Komisii výsledky prvého preskúmania úplnosti dokumentácie v súvislosti s požiadavkami týkajúcimi sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice, následne v súlade s ustanoveniami článku 6 ods. 2 žiadateľ predložil dokumentáciu Komisii a ostatným členským štátom.
(7) Dokumentácia pre tiakloprid, forchlorfenuron, tiametoxam boli predložené Stálemu výboru pre zdravie rastlín 20. júla 1999.
(8) Keďže článok 6 ods. 3 smernice vyžaduje, aby sa na úrovni spoločenstva potvrdilo, že každá dokumentácia sa bude považovať za v zásade spĺňajúcu požiadavky týkajúce sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice.
(9) Takéto potvrdenie je potrebné na to, aby bolo možné vykonať podrobné preskúmanie dokumentácie a takisto aj na to, aby členské štáty mohli poskytnúť dočasné registrácie pre prípravky na ochranu rastlín obsahujúce účinnú látku podľa požiadaviek stanovených v článku 8 ods. 1 smernice, a najmä podmienkou podrobného hodnotenia účinných látok a prípravkov na ochranu rastlín podľa požiadaviek smernice.
(10) Takéto rozhodnutie nevylučuje možnosť žiadať od žiadateľa ďalšie údaje alebo informácie, ak sa v priebehu podrobného preskúmania zistí, že takéto informácie alebo údaje sú potrebné pre prijatie rozhodnutia.
(11) Členské štáty a Komisia súhlasia s tým, že Spojené kráľovstvo vykoná podrobné preskúmanie dokumentácie pre tiakloprid, že Španielsko vykoná podrobné preskúmanie pre dokumentáciu pre forchlofenuron a tiametoxam.
(12) Spojené kráľovstvo a Španielsko podajú čo najskôr, ale najneskôr do jedného roka, závery svojich preskúmaní Komisii, v ktorých budú uvedené odporúčania na zaradenie alebo nezaradenie a všetky s tým súvisiace podmienky. Po doručení tejto hodnotiacej správy podrobné preskúmanie bude pokračovať s odbornými stanoviskami všetkých členských štátov v rámci Stáleho výboru pre zdravie rastlín.
(13) Opatrenia stanovené v tomto rozhodnutí sú v súlade so stanoviskom Stáleho výboru pre zdravie rastlín,
PRIJALA TOTO ROZHODNUTIE:
Článok 1
S ohľadom na navrhované použitia nasledujúce dokumentácie v zásade spĺňajú požiadavky týkajúce sa údajov a informácií ustanovených v prílohe II a pre aspoň jeden prípravok na ochranu rastlín obsahujúci uvedenú účinnú látku v prílohe III smernice:
1. Dokumentácia, ktorú predložila spoločnosť Bayer plc Komisii a členským štátom s cieľom zaradiť tiakloprid ako účinnú látku do prílohy I smernice 91/414/EHS a ktorá bola predložená Stálemu výboru pre zdravie rastlín 20. júla 1999.
2. Dokumentácia, ktorú predložila spoločnosť SKW Trostberg AG Komisii a členským štátom s cieľom zaradiť účinnú látku forchlorfenuron do prílohy I smernice 91/414/EHS a ktorá bola predložená Stálemu výboru pre zdravie rastlín 20. júla 1999.
3. Dokumentácia, ktorú predložila spoločnosť Novartis Crop Protection AG Komisii a členským štátom s cieľom zaradiť účinnú látku tiametoxan do prílohy I smernice 91/414/EHS a ktorá bola predložená Stálemu výboru pre zdravie rastlín 20. júla 1999.
Článok 2
Toto rozhodnutie je adresované členským štátom.
V Bruseli 23. februára 2000